РЕГЛАМЕНТ (ЕО) № 999/2008 НА КОМИСИЯТА
от 14 октомври 2008 година
за определяне на лихвените проценти за отчетната 2009 г. на ЕФГЗ, които да се прилагат за изчисляване на разходите за финансиране на интервенционните мерки, обхващащи закупуване, съхранение и пласмент на запасите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 3, параграф 3 от него,
като има предвид, че:
(1)
Член 4, параграф 1, буква а) от Регламент (ЕО) № 884/2006 на Комисията от 21 юни 2006 г. относно подробните правила за прилагането на Регламент (ЕО) № 1290/2005 на Съвета за финансирането от страна на Европейския фонд за гарантиране на земеделието (ЕФГЗ) на интервенционни мерки под формата на операции на публично съхранение и отчитане на операции на публично съхранение от разплащателните агенции на държавите-членки (2) предвижда разходите за финансиране на фондове, направени от държавите-членки за закупуване на продукти, да се определят съгласно правилата, посочени в приложение IV към същия регламент, на базата на единен лихвен процент за цялата Общност.
(2)
Единният лихвен процент в цялата Общност съответства на средната стойност на срочните лихвени проценти Юрибор (Euribor) за три и дванадесет месеца, регистрирани през шестте месеца преди нотификацията от държавите-членки, предвидена в точка I.2, първа алинея от приложение IV към Регламент (ЕО) № 884/2006, с тегло съответно една трета и две трети. Този лихвен процент следва да бъде фиксиран в началото на всяка отчетна година на Европейския фонд за гарантиране на земеделието (ЕФГЗ).
(3)
Ако съобщеният от държава-членка лихвен процент обаче е по-нисък от единния лихвен процент, фиксиран за Общността, за тази държава-членка се определя специален лихвен процент съгласно точка I.2, втора алинея от приложение IV към Регламент (ЕО) № 884/2006. Също така, ако липсва нотификация от държава-членка за средните стойности на лихвените ѝ разходи преди края на отчетната година, Комисията определя лихвения процент за тази държава-членка на равнището на единния процент, определен за Общността.
(4)
Предвид нотификациите на държавите-членки до Комисията, лихвените проценти, приложими за отчетната 2009 г. на ЕФГЗ, следва да се определят, като се вземат предвид различните фактори.
(5)
Мерките, предвидени в настоящия регламент, са в съответствие със становището на Комитета за земеделските фондове,
ПРИЕ НАСТОЯЩИЯ РЕГЛАМЕНТ:
Член 1
За разходите за финансиране на фондове, направени от държавите-членки за закупуване на интервенционни продукти, начислими към отчетната 2009 г. на Европейския фонд за гарантиране на земеделието (ЕФГЗ), лихвените проценти, предвидени в приложение IV към Регламент (ЕО) № 884/2006, в изпълнение на член 4, параграф 1, буква а) от същия регламент, се определят на:
а)
4,1 % за специалния лихвен процент, приложим във Франция, Ирландия и Чешката република;
б)
4,3 % за специалния лихвен процент, приложим в Словакия;
в)
4,4 % за специалния лихвен процент, приложим в Нидерландия и Швеция;
г)
4,5 % за специалния лихвен процент, приложим в Гърция;
д)
5,0 % за единния лихвен процент в цялата Общност, приложим в държавите-членки, за които не е бил фиксиран специален лихвен процент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 октомври 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 октомври 2008 година.